《使长初约客观文殊寺牡丹忽有走数种自小洛阳来者觞于东山堂席上赋》
宋代·萧立之

野寺留花待使君，山堂忽放洛阳春。数根绿护封枝藓，一骑红飞置驿尘。

金带巧传天上信，玉酥终作鼎中珍。预愁几日都飞去，定□梁公是正人。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。